10 maklike idees vir Valentynsdag | Maroela Media
Indien jy vergeet het: Dit is môre Valentynsdag! Probeer gerus een van dié opsies om vanjaar se mees romantiese dag stresloos te laat verloop.
Vermy dié jaar die oorvol restaurante en maak 'n romantiese ete by die huis. 'n Piekniek in julle tuin kan ewe lekker wees as om na 'n deftige restaurant te gaan.
Leer meer oor kultuur
Gaan besoek 'n museum of 'n kunsgalery. Dit kan interessant wees om jou maat se interpretasie van kuns te hoor. Daaruit kan jy leer deur watter oë jou maat die wêreld sien.
Maak 'n afspraak by 'n spa om behoorlik te ontspan saam met jou maat. Bespreek 'n massering waar julle albei in dieselfde kamer is – só kan julle rustig gesels terwyl julle ontspan. Om dit ekstra spesiaal te maak, vra die spa om 'n bottel vonkelwyn by julle pakket in te sluit.
Maak 'n paar koeponne wat jou maat die hele dag lank kan opeis. Die koeponne kan enigiets van 'n rugkrap tot 'n warm koppie koffie óf die maak van sy/haar gunstelingresep insluit.
Los die werk
Maak 'n plan dat jy en jou man albei op Valentynsdag verlof insit. Wanneer die kinders by die skool is, kan julle 'n koffiewinkel gaan opsoek en tyd daar vertoef. Om dit nóg beter te maak, reël 'n kinderoppasser vir die aand en geniet die hele dag lank gehaltetyd saam.
Dink bietjie terug na toe julle 'n jong paartjie was. Stof die trou-album af en blaai daardeur, of kyk weer 'n keer na julle trouvideo en onthou al die goeie tye.
Gaan doen 'n staproete met 'n piekniek aan die einde daarvan, of bespreek 'n ysskaats-sessie by jou naaste ysskaatsbaan. Indien jy iets rustigers, maar tog aktief, wil doen, neem jou maat na die kegelbaan, julle kan daar sommer iets eet en drink ook.
Wanneer laas het julle 'n behoorlike fliek-ondervinding gehad? Trek gemaklik aan, koop springmielies, 'n koeldrank, sjokolade en enige ander soetgoed waarvoor julle lus is. Sit terug en geniet die fliek!
Gaan verras jou maat deur hom/haar ná werk op te laai en vir 'n drankie te neem. Dit sal julle tyd gee om alleen te wees voordat julle by die huis kom.
Kry 'n tema
Stel 'n tema vir die aand vas. Dit is 'n goeie manier om iets nuuts te beproef. Probeer gerus 'n Meksikaanse, Italiaanse of Asiatiese tema. Julle kan kos voorberei volgens dié tema, én julle kan volgens die tema aantrek en musiek luister.